《送李元中》
宋代·洪朋

夙闻龙眠山，绿萝隐净啸。中有三李君，若人年独妙。

心赏怅若遗，风期可同调。如何古豫章，邂逅共一笑。

佛海穿溟涬，理窟刮奥窔。茗椀对涛江，床跗视云峤。

足明青葱树，合在红尘表。追随杖屦遨，浩荡城郭眺。

观乎大宁作，颇复近道要。凉飙陨疏叶，行子动归棹。

愿君崇明德，慰我记末照。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。